Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 4/13/6606	Lučenec, 16.6.2014
EEČ : 2-47-72-2014

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 221 odsek 1 a iné  Trestného zákona číslo 140/1961 Zbierky zákonov v znení zákona číslo 403/2004 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
dňa 31.8.2004 asi o 20.00 hod. pred herňou XXXXX na ul. XXXXX v XXXXX na chodníku najprv začal nadávať na XXXXX, nar. XXXXX, chytil ju za ruku a strčil do steny herne, na čo spadla na zem, kde ju začal biť päsťami do tváre a na zemi ju niekoľkokrát kopol do brucha a chrbta a prestal až keď ho chytili návštevníci herne, čím XXXXX podľa znaleckého posudku spôsobil pomliaždenie tváre vpravo a záhlavia, pomliaždenie ľavej zadnej hrudnej steny ľahkého stupňa, pomliaždenie driekovej oblasti ľahkého stupňa, pomliaždenie ľavého ramena ľahkého stupňa a pomliaždenie ľavej slabiny ľahkého stupňa s malou krvnou podliatinou, 

lebo nie je tento skutok trestným činom a nie je dôvod na postúpenie veci

Odôvodnenie:
Uznesením policajného orgánu OR PZ ÚJaKP v XXXXX č. XXXXX zo dňa 29.9.2004 bolo začaté trestné stíhanie a súčasne vznesené obvinenie XXXXX rod. XXXXX, za trestný čin ublíženia na zdraví podľa § 221 odsek 1 a trestný čin výtržníctva podľa § 202 odsek 1 Tr. zákona účinného do 31.12.2005. 

Poverený policajt OO- PZ  v XXXXX po ukončení veci  predložil prokurátorovi  príslušný  spisový materiál s návrhom na zastavenie trestného stíhania  podľa § 215  odsek 1, písmeno b)  Trestného poriadku, nakoľko v priebehu dokazovania sa preukázalo, že obvinený  XXXXX rod. XXXXX svojím protiprávnym konaním nenaplnil zákonné znaky skutkovej podstaty trestného činu  ublíženia na zdraví podľa § 221 odsek 1 Tr. zákona účinného do 31.12.2005,   a trestného  činu výtržníctva podľa § 202 odsek 1 Tr. zákona účinného do 31.12.2005,  vzhľadom na ustanovenie § 10 odsek 2 Trestného zákona, teda, že jeho závažnosť je nepatrná. Vzhľadom na tieto zistenia  sa dopustil konania menej závažného a to priestupku na  úseku občianskeho spolunažívania. Avšak nakoľko  od spáchania skutku uplynuli dva roky, došlo k premlčaniu priestupku a teda sa má za to, že prichádza do úvahy zastavenie trestného stíhania, nakoľko nie je tento skutok trestným činom a nie je dôvod na postúpenie veci. 

Z predloženého spisu som zistila, že návrh povereného policajta  PZ  v XXXXX  je dôvodný a daný stav potvrdzujú  najmä výpovede  obvineného, poškodenej a ďalšie svedecké výpovede ako aj listinné dôkazy a to  lekárske správy ohľadne zranení XXXXX, zápisnica o ohliadke miesta činu a znalecký posudok  k zraneniam poškodenej. 

Ustanovenie § 221 odsek 1 Tr. zákona účinného do 31.12.2005 poskytuje ochranu ľudskému zdraviu. Tohto trestného činu sa dopustí ten páchateľ, ktorý inému úmyselne ublíži na zdraví. Trestný zákon určuje podmienky ublíženia na zdraví. Jednou z týchto podmienok je aj také poškodenie zdravia iného, počas ktorého bol nie iba na krátky čas sťažený obvyklý spôsob života poškodeného. Nakoľko výsledkami dokazovania najmä lekárskymi správami , znaleckým posudkom a vyjadreniami lekárov bolo zistené,  a ustálené, že v súvislosti s konaním obv. XXXXX rod. XXXXX utrpela poškodená XXXXX pomliaždenia na tele ľahkého stupňa, najmä na tvári, hrudníku, drieku, ľavého ramena a ľavej slabiny, ktoré ju ovplyvňovali v obvyklom spôsobe života 5 dní a adekvátnu dobu PN a liečby znalec ustálil na 6 dní. ďalej uviedol, že na zranenia poškodenej nemali vplyv žiadne iné okolnosti a poškodená zavádzala svojimi tvrdeniami lekárov ako aj vyšetrovateľa, preto liečba jej zranení zo dňa 31.8.2004 trvala 38 dní. 

Avšak v danom prípade sa skutok stal dňa 31.8.2004,  a priestupok nemožno prejednať ak od jeho spáchania uplynuli dva roky, čím zaniká zodpovednosť za priestupok. Teda  príslušný orgán by nemohol o ňom konať a postúpenie veci by bolo neúčelné a v takom prípade je na mieste zastavenie trestného stíhania, nakoľko  skutok nie je trestným činom a nie je dôvod na postúpenie veci. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mariana Striežová
prokurátorka